โตเกียวขยับเบี้ยบำนาญขอกวาด50%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — โตเกียวมารีนฯ เผยกรมธรรม์บำนาญรุ่ง มั่นใจส่วนแบ่งแตะ 50%
นายสมโพชน์ เกียรติไกรวัล รองกรรมการผู้จัดการอาวุโส ฝ่ายตัวแทนประกันชีวิต บริษัท โตเกียวมารีนประกันชีวิต (ประเทศไทย) เปิดเผยว่า จากการเปิดตัวกรมธรรม์บำนาญตามเงื่อนไขของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ปลายเดือน ธ.ค. ได้รับการตอบรับดี โดยมียอดขายประมาณ 10 ล้านบาท
อย่างไรก็ตาม กรมธรรม์บำนาญที่บริษัทออกมาก่อนหน้านี้ได้รับความนิยมมากกว่า โดยมีสัดส่วนยอดขายสูงถึง 35% ของเบี้ยปีแรกที่ขายผ่านตัวแทนทำได้ 320 ล้านบาท
ขณะที่ปี 2554 มั่นใจว่าส่วนแบ่งของเบี้ยบำนาญรวมกันจะเพิ่มขึ้นถึง 50% ของเบี้ยปีแรกที่ขายผ่านตัวแทน ซึ่งตั้งเป้าหมายไว้ 600 ล้านบาท
นายสมโพชน์ กล่าวว่า แม้อัตราดอกเบี้ยเงินฝากจะปรับตัวเพิ่มขึ้น แต่ก็ยังต่ำกว่าผลตอบแทนที่บริษัทจ่ายตามกรมธรรม์ ซึ่งดอกเบี้ยที่เพิ่มขึ้นส่งผลดีต่อบริษัทในแง่ของการลงทุน ทำให้ส่วนต่างระหว่างดอกเบี้ยจ่ายกับดอกเบี้ยรับไม่ห่างกันมาก
ทั้งนี้ บริษัทตั้งเป้าเบี้ยรับรวมช่องทางตัวแทนในปีนี้อยู่ที่ 1,000 ล้านบาท ซึ่งถือว่าโตเร็วมากสำหรับบริษัทที่เริ่มขายผ่านตัวแทนเป็นปีที่ 2